《颖叔见招赴何秀才家饮》
宋代·郭祥正

鞭驴赴君招，十步九蹶促。相逢即忘劳，深围坐重褥。

恍疑出尘寰，气象豁双目。名花散天香，仙露浥柔玉。

寄乐方寸间，岂必待华屋。脱屣远市朝，散发免羁束。

更闻诵新作，字字芝兰馥。堆盘樱实红，满斝酦醅渌。

幽欢未言归，酒令不须督。平时常卷舌，动静畏险俗。

玄谈今尽倾，我难惬君欲。朝闻夕可死，悟矣无迟速。

感君倾醍醐，洒我久饥腹。又如旱田禾，沛然甘雨沃。

主人意殷勤，呼儿具灯烛。谁家有斯客，贳衣心亦足。

明朝得长篇，调险不可续。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。